 כיצד הגיע דוב פדופיל לדיווחים של כלי תקשורת שסיקרו את אולימפיאדת החורף בקנדה 
פדובר (Pedobear, "דוב פדופיל") הוא כינוי גנאי למי שמפגין התנהגות החשודה בפדופיליה, ביטוי שנולד בערבות הפרועות של 4chan, אתר קבוצות דיון שאחראי ללא מעט תופעות אינטרנט. דמותו האירונית של פדובר, דוב חייכן וחמוד, הזכירה לרבים את הקמיעות של אולימפיאדת החורף ונקובר 2010 – סומי, קוואצי, מיגה ועוזר-הקמיע מוקמוק. גם מייקל באריק, אמן קנדי שמתנגד לקיום המשחקים בעירו, זיהה את הדמיון, וכבדיחה שתל את פדובר בין הקמיעות והעלה את האיור לרשת. בתחילת החודש עמל העיתון הפולני "גזטה אולשטינזסקה" על כתבה שעניינה האולימפיאדה, וליווה אותה באיור של הקמיעות שנלקח מהאינטרנט. כן, היה זה האיור של באריק עם הדוב הפדופיל. לא רק העיתון הפולני נפל בפח: גם מדריך הטלוויזיה ההולנדי "אברובוד", העיתון הגרמני "די גלוק" ובלוג הספורט הספרדי "DeportesSpain.com", שהרחיק לכת והכריז כי "קוואצי, מיגה, סומי, מוקמוק ופדובר הם קמיעות ונקובר 2010". "האירוניה היא שאני הצבעתי על כמה קל יהיה לעשות את השגיאה הזאת", כתב באריק על הפרשה, שחיזקה את דעתו השלילית על התקשורת: "משעשע ככל שיהיה, זה גם אומר הרבה על איכות העיתונות של ימינו".